Gieri Schmed - la fascinaziun da cristal e tschertgel

(lr)

A la fin da l'onn passà è cumparì in cudesch d'art cun maletgs en colur dal pictur-artist Gieri Schmed (*1943) da Trun. “Constellaziuns” è il titel da quest'ovra che vegn accumpagnada d'in text dal scriptur Vic Hendry e d'in essai davart la “Forza dal vesair” da P. dr. Daniel Schönbächler.
Gieri Schmed, da professiun pictur, picturescha surtut decoraziuns. Da l'art na po el betg anc viver. Vic Hendry raquinta da sias observaziuns en connex cun ina collavuraziun tranter scriptur e pictur. In grond agid per la chapientscha da l'ovra da Gieri Schmed è il text da Daniel Schönbächler. Quel dat a moda cumpetenta, approfundada e precisa ina introducziun en ils princips da l'art abstract. Partind da las emprimas ovras da l'artist (1972), cura ch'el dissegnava concret ils cristals ch'el rimnava, daventa il svilup a l'abstracziun pli e pli palpabel. Per l'artist resta il cristal sur tut ils onns motiv da basa fascinant en sias structuras, ruttadiras, en sias colurs ed en la glisch.
Gieri Schmed lavura oz surtut cun acril sin taila u chartun; per part fa el er collaschas. EI preferescha las colurs da la terra: brin-cotschen, grisch, brin-nair, beige-alv, colurs applitgadas cun penel viv sin las surfatschas sterias. En sia pictura tschertga el l'armonia tranter las furmas geometricas diras dal cristal e las furmas organicas e flexiblas da spirala e tschertgel. Da quai sa resultan maletgs cun expressiun ordinada e tuttina dinamica che laschan avert tuttas pussaivladads da metter ensemen.
Ils maletgs da Gieri Schmed n’èn betg fatgs per in svelt consum. Sia “Via da la crusch” en 14 maletgs ston ins meditar, cas cuntrari resta ella nunaccessibla e vida. Sia pictura pretenda che l'observader prendia temp, partia ses temp cun el, laschia effectuar furmas, colur e glisch en ses spiert ed intern. Alura sa dat ina scuntrada cun l'artist, s'avra in mund, per il qual ins na chatta adina pleds.
“Konstellationen, Gieri Schmed”, Chasa editura Art-Deco, 7180 Muster, fr. 48.-.